Jong man doodgeskiet ná hy polisiebeampte met mes steek(Foto: SAPD) ŉ Polisiebeampte is ernstig beseer en ŉ 21-jarige man is dood ná daar op ŉ klag van huishoudelike geweld gereageer is. Die polisie is Woensdag na ŉ huis in Rammulotsi buite Viljoenskroon in die Vrystaat ontbied, het kapt. Malebo Khosana, polisiewoordvoerder, gesê. Sers. Frans Pieterse en konst. Paseka Maseko het by die huis ondersoek ingestel nadat ŉ man die polisie ontbied het omdat sy seun die gesin deur die nag geteister en met ŉ mes gedreig het. Die seun, Thapelo Ntjato, het die twee beamptes met ŉ mes aangeval toe hulle hom genader het. Pieterse is tydens die voorval in die nek en blad gesteek. Nog polisiebeamptes is na die toneel ontbied en met hul aankoms het Maseko steeds die aanvaller probeer afweer. Ntjato het toe glo ook die ander polisiebeamptes aangeval en daar is pepersproei en ander afweermaniere gebruik om hom in bedwang te probeer bring. Dit het egter misluk, waarna hy geskiet is. Ntjato is in die arm en maag getref en hy is deur die nooddienste op die toneel dood verklaar. Pieterse is na ŉ hospitaal in Kroonstad vir mediese behandeling geneem. Hy is in ŉ kritieke maar stabiele toestand. Sake van moord en poging tot moord is aanhangig gemaak. Die onafhanklike polisieondersoekdirektoraat (Opod) ondersoek ook die saak.